ΑΠΟΦΑΣΗ ΤΟΥ ΠΡΩΤΟΔΙΚΕΙΟΥ (πέμπτο τμήμα)
της 30ής Ιανουαρίου 2008
Υπόθεση T-85/04
Guido Strack
κατά
Επιτροπής των Ευρωπαϊκών Κοινοτήτων
«Υπαλληλική υπόθεση – Υπάλληλοι – Βαθμολογία – Έκθεση εξελίξεως της σταδιοδρομίας – Περίοδος αξιολογήσεως 2001/2002 – Νομότυπο της διαδικασίας βαθμολογήσεως»
Αντικείμενο:      Προσφυγή με αντικείμενο αίτημα ακυρώσεως, αφενός, της περιόδου αξιολογήσεως 2001/2002 όσον αφορά τον προσφεύγοντα και, αφετέρου,
της αποφάσεως περί εγκρίσεως της εκθέσεως εξελίξεως της σταδιοδρομίας του προσφεύγοντος για την εν λόγω περίοδο.
Απόφαση: Η απόφαση περί εγκρίσεως της εκθέσεως εξελίξεως της σταδιοδρομίας του Guido Strack για την περίοδο αξιολογήσεως 2001/2002
ακυρώνεται. Η Επιτροπή καταδικάζεται στα δικαστικά έξοδα.
Περίληψη
Υπάλληλοι – Βαθμολογία – Εσωτερική οδηγία θεσμικού οργάνου – Έννομα αποτελέσματα – Όρια – Τήρηση της ιεραρχίας των κανόνων
(Κανονισμός της Υπηρεσιακής Καταστάσεως των υπαλλήλων, άρθρο 43)
Κατ’ αρχήν, τίποτε δεν εμποδίζει την αρμόδια για τους διορισμούς αρχή να θέτει, μέσω εσωτερικής αποφάσεως γενικής ισχύος,
κανόνες για την άσκηση της διακριτικής εξουσίας που της χορηγεί ο Κανονισμός Υπηρεσιακής Καταστάσεως των υπαλλήλων των Ευρωπαϊκών
Κοινοτήτων (στο εξής: ΚΥΚ). Ωστόσο, η δυνατότητα χρησιμοποιήσεως τέτοιων εσωτερικών οδηγιών υπόκειται σε ορισμένα όρια και,
μεταξύ άλλων, στην υποχρέωση τηρήσεως της αρχής της ιεραρχίας των κανόνων.
Εσωτερική οδηγία είναι κατώτερος του ΚΥΚ και της θεσπισθείσας για την εφαρμογή του ρυθμίσεως κανόνας. Κατά συνέπεια, οι εσωτερικές
οδηγίες τις οποίες εκδίδουν τα κοινοτικά θεσμικά όργανα σε θέματα βαθμολογήσεως δεν μπορούν νομίμως να θεσπίζουν κανόνες παρεκκλίνοντες
των διατάξεων του ΚΥΚ και των γενικών εκτελεστικών διατάξεων του άρθρου 43 του ΚΥΚ, που έχουν εκδοθεί από τα ίδια θεσμικά
όργανα.
Επομένως, εφόσον οι γενικές εκτελεστικές διατάξεις που ισχύουν στην Επιτροπή προβλέπουν, σε ορισμένες περιπτώσεις μεταβολής
καθηκόντων ή αλλαγής του ιεραρχικώς προϊσταμένου, υποχρέωση καταρτίσεως μερικών εκθέσεων εξελίξεως, και στάθμιση των χορηγουμένων
με τις εκθέσεις αυτές βαθμών, το εν λόγω θεσμικό όργανο δεν μπορεί να προβλέψει, με εσωτερική οδηγία για την αξιολόγηση του
προσωπικού κατά τη διάρκεια μεταβατικής περιόδου αντιστοιχούσας σε μεταβολή του συστήματος βαθμολογίας, την κατάρτιση της
εκθέσεως από ιεραρχικώς προϊστάμενο, ο οποίος τοποθετήθηκε στη θέση αυτή στο τέλος της περιόδου αξιολογήσεως, με απλή διαβούλευση
των προηγουμένων ιεραρχικώς προϊσταμένων.
(βλ. σκέψεις 38 έως 42)
Παραπομπή: ΔΕΚ, 1η Δεκεμβρίου 1983, 190/82, Blomefield κατά Επιτροπής, Συλλογή 1983, σ. 3981, σκέψη 1· ΠΕΚ, 5 Οκτωβρίου 1995,
T‑17/95, Αλεξοπούλου κατά Επιτροπής, Συλλογή Υπ.Υπ. 1995, σ. I‑A‑227 και II‑683, σκέψη 23· ΠΕΚ, 2 Ιουλίου 1998, T‑236/97,
Ouzounoff Popoff κατά Επιτροπής, Συλλογή Υπ.Υπ. 1998, σ. I‑A‑311 και II‑905, σκέψη 44· ΠΕΚ, 8 Δεκεμβρίου 2005, T‑198/04, Merladet
κατά Επιτροπής, Συλλογή Υπ.Υπ. 2005, σ. I‑A‑403 και II‑1833, σκέψεις 38, 40, 41 και 43